ПРЕДЛОГ ЗАКОНА

О ИЗМЕНАМА И ДОПУНАМА ЗАКОНА О УЧЕНИЧКОМ И СТУДЕНТСКОМ СТАНДАРДУ

Члан 1.

У Закону о ученичком и студентском стандарду („Службени гласник РС” бр. 18/10, 55/13 и 27/18) у члану 3. став 1. тачка 5) после речи: „одмор” речи: „и опоравак” бришу се.

Тачка 6) мења се и гласи:

„6) додатне активности: културне, уметничке, спортске и рекреативне активности, информисање и активности из области неформалног образовања.”

У ставу 2. тачка 6) после речи: „одмор” речи: „и опоравак” бришу се.

Тачка 7) мења се и гласи:

„7) додатне активности: културне, уметничке, спортске и рекреативне активности, информисање и активности из области неформалног образовања.”

Члан 2.

У члану 4. став 2. мења се и гласи:

„Права из члана 3. став 2. овог закона имају студенти високошколских установа чији је оснивач Република Србија, аутономна покрајина или јединица локалне самоуправе, који су уписани први пут у одређену годину на студије првог, другог или трећег степена, чије се школовање финансира из буџета Републике Србије и који имају држављанство Републике Србије.”

После става 4. додаје се нови став 5. који гласи:

„Студент који се школује за недостајућа занимања од нарочитог значаја за одређену школску годину, остварује право из члана 3. став 2. тачка 4) овог закона.”

Досадашњи ст. 5. и 6. постају ст. 6. и 7.

Члан 3.

У члану 10. став 1. мења се и гласи:

„Право на студентски кредит има студент који испуњава опште услове из члана 4. овог закона и који је први пут уписан у зимски семестар студија првог степена и који има пребивалиште на територији Републике Србије.

У ставу 12. реч: „ослобађа” замењује се речима: „може да ослободи”.

Члан 4.

У члану 11. после става 7. додаје се нови став 8. који гласи:

„Конкурс из става 6. овог члана може да садржи и услове за доделу студентске стипендије за студенте који се школују за обављање недостајућих занимања од нарочитог значаја за одређену школску годину.

Досадашњи ст. 8-15. постају ст. 9-16.

Члан 5.

У члану 11а ст. 7-9 бришу се.

Досадашњи став 10. који постаје став 7. мења се и гласи:

„Предлог ранг листе, коначну ранг листу и предлог одлуке о додели стипендија утврђује комисија коју именује министар, а коју чине представници Министарства.”

Досадашњи став 11. брише се.

Досадашњи став 12. постаје став 8.

Досадашњи став 13. који постаје став 9. мења се и гласи:

„Одлука из става 8. овог члана коначна је.”

Досадашњи ст. 14-21. постају ст. 10-17.

Члан 6.

Назив члана 12. и члан 12. мењају се и гласе:

„Право ученика и студената на одмор и додатне активности

Члан 12.

Ученик, односно студент који испуњава опште услове из члана 4. овог закона има право на одмор и додатне активности у ученичком, односно студентском одмаралишту (у даљем тексту: одмаралиште) у складу са овим законом.

У одмаралишту из става 1. овог члана обезбеђују се: смештај, исхрана, одмор и додатне активности ученика, односно студената.

Министарство расписује конкурс за остваривање права на одмор.

Одлуку о остваривању права из става 3. овог члана доноси директор установе.

На одлуку о остваривању права из става 4. овог члана ученик, његов родитељ или старатељ, односно студент има право да поднесе приговор директору установе.

На одлуку по поднетом приговору из става 5. овог члана, ученик, његов родитељ или старатељ, односно студент има право да поднесе жалбу министру у року од осам дана од дана достављања одлуке.

О жалби из става 6. овог члана одлучује министар у року од 15 дана од дана пријема жалбе.

Одлука из става 7. овог члана коначна је.

Студенти са посебним потребама који конкуришу за одмор и додатне активности, поред редовне документације, прилажу потврду од надлежне здравствене установе из места студирања.

Ближе услове, критеријуме за утврђивање редоследа и начин остваривања права ученика и студената на одмор и висину учешћа корисника права у трошковима одмора и друга питања од значаја за остваривање права на одмор ученика и студената, прописује министар.

Ближе услове и критеријуме и начин остваривања права студената на додатне активности прописује министар.”

Члан 7.

У члану 13. став 2. после речи „републичка” додаје се реч: „домијада”.

Члан 8.

Назив члана 15. и члан 15. мењају се и гласе:

„Обавезе и одговорности ученика у установи

Члан 15.

Ученик је дужан да права користи у складу са овим законом и општим актом установе и да се одговорно односи према имовини, другим ученицима, односно студентима и запосленима у установи.

Ученик може да одговара дисциплински и материјално.

Ученик одговара дисциплински за повреду обавезе која је у време извршења била утврђена овим законом или општим актом установе.

Ученик који у установи проузрокује материјалну штету намерно или крајњом непажњом одговара за штету, у складу са законом.

Дисциплински поступак за утврђивање повреде обавезе и одговорности ученика, установа води применом правила општег управног поступка и окончава се решењем.”

Члан 9.

После члана 15. додају се називи чланова и чл. 15а, 15б и 15в, који гласе:

„Одговорност родитеља

Члан 15а

Родитељ, односно други законски заступник детета одговоран је:

1) да на позив установе узме активно учешће у свим облицима васпитног рада са учеником;

1. за повреду забране из чл. 36-38. овог закона, учињене од стране ученика;
2. за теже повреде обавезе ученика из члана 15в овог закона;

4) да поступа одговорно и уважава препоруке надлежног лекара у вези са лечењем ученика;

1. да поштује правила установе.

Родитељ, односно други законски заступник дужан је да надокнади материјалну штету коју ученик нанесе установи, намерно или из крајње непажње, у складу са законом.

Установа подноси захтев за покретање прекршајног поступка, односно кривичну пријаву, ради утврђивања одговорности родитеља, односно другог законског заступника.

Обавезе и одговорности студената у установи

Члан 15б

Студент је дужан да права користи у складу са овим законом и општим актом установе и да се одговорно односи према имовини, другим студентима и запосленима у установи.

Студент може да одговара дисциплински и материјално.

Студент одговара дисциплински за повреду обавезе која је у време извршења била утврђена овим законом или општим актом установе.

Студент који у установи проузрокује материјалну штету намерно или крајњом непажњом одговара за штету, у складу са законом.

Дисциплински поступак за утврђивање повреде обавезе и одговорности студента, установа води применом правила општег управног поступка и окончава се решењем.

Повреде обавеза ученика

Члан 15в

Повреде обавеза ученика могу бити лакше и теже.

Лакше повреде обавеза прописују се општим актом установе, а теже овим законом.

Теже повреде обавезе ученика јесу:

1) злоупотреба права на смештај и исхрану

2) преправка или дописивање података у јавној исправи коју издаје установа, односно исправи, коју издаје друга организација

3) изазивање опасности, оштећење или уништавање имовине установе или других ученика и запослених, намерно или крајњом непажњом;

4) отуђивање имовине установе, других ученика или запослених у установи;

5) држање, ношење и употреба оружја, односно експлозивних материја, запаљивих течности и гасова;

6) поседовање, подстрекавање, помагање, давање другом ученику и употреба алкохола, дувана, наркотичког средства или психоактивних супстанци и супстанци које се могу употребити у незаконитој производњи опојних дрога;

7) уношење, употреба опојних дрога, односно психоактивних супстанци и алкохола у установи и долажење у установу под дејством свих наведених супстанци;

8) насилничко понашање (физичко, психичко, социјално, сексуално и електронско) или изазивање и учествовање у тучи и другим конфликтима у установи или на јавном месту, којима се угрожава јавни ред и мир;

9) подстицање, организовање или учествовање у активностима које су забрањене у установи (чл. 36, 37 и 38);

10) изношење, оштећење, уништавање евиденције или уношење и преправљање података у евиденцији коју води установа;

11) понављање лакших повреда обавеза и кршења одредаба кућног реда, односно правила понашања у установи.

12) неодобрено и непријављено напуштање и одсуствовање из дома ученика.

Ученику који учини повреду обавезе из овог закона или општег акта, установа је дужна да обезбеди адекватну подршку стручног сарадника, а када је то потребно – сарађује са школом у коју је ученик уписан и са одговарајућим установама здравствене, односно социјалне заштите, ради промене понашања ученика.”

Члан 10.

Назив члана 16. и члан 16. мењају се и гласе:

„Повреде обавеза студената

Члан 16.

Повреде обавеза студената могу бити лакше и теже:

Лакше повреде обавеза прописују се општим актом установе, а теже овим законом.

Теже повреде обавеза студента јесу:

1) злоупотреба права на смештај;

2) злоупотреба права на исхрану;

3) уступање права на смештај и исхрану трећем лицу;

4) остваривање права на смештај и исхрану на основу исправа са неистинитим подацима;

5) фалсификовање или преправљање јавне исправе на основу које се остварује право на смештај и исхрану;

6) изазивање опасности, оштећење или уништавање имовине установе или других ученика, односно студената и запослених, намерно или крајњом непажњом;

7) отуђивање имовине установе, других ученика, односно студената или запослених у установи;

8) држање, ношење и употреба оружја, односно експлозивних материја, запаљивих течности и гасова;

9) продаја, понуда, куповина ради продаје, држање, преношење или посредовање у продаји или куповини или на други начин неовлашћено стављање у промет, подстрекавање и помагање у употреби супстанци или препарата који су проглашени за опојне дроге, односно психоактивних супстанци и супстанци које се могу употребити у незаконитој производњи опојних дрога;

10) уношење и употреба опојних дрога, односно психоактивних супстанци и алкохола у установи;

11) насилничко понашање или изазивање и учествовање у тучи и другим конфликтима у установи или на јавном месту, којима се угрожава јавни ред и мир;

12) подстицање, организовање или учествовање у активностима које су забрањене у установи;

13) изношење, оштећење, уништавање евиденције или уношење и преправљање података у евиденцији коју води установа;

14) понављање лакших повреда обавеза и кршења одредаба кућног реда, односно правила понашања у установи.”

Члан 11.

Члан 17. мења се и гласи:

„Члан 17.

За повреду обавезе ученику се може изрећи васпитно-дисциплинска мера: опомена, укор, укор пред искључење и искључење из установе.

Опомена и укор се изричу за лакшу повреду обавеза ученика.

Васпитна мера за лакшу повреду обавезе изриче се ученику без вођења васпитно-дисциплинског поступка, у складу са општим актом установе.

За тежу повреду обавезе, ученику се може изрећи васпитно-дисциплинска мера: укор пред искључење и искључење из установе.

За лакшу повреду обавезе ученика обавезно је појачати васпитни рад установе и родитеља.

Када ученик изврши тежу повреду обавезе, установа одмах обавештава родитеља, односно старатеља ученика и укључује га у одговарајући поступак.

Уколико се родитељ, односно други законски заступник ученика који је уредно обавештен, не одазове да присуствује васпитно-дисциплинском поступку, директор установе поставља одмах, а најкасније наредног дана психолога, односно педагога установе да у овом поступку заступа интересе ученика, о чему одмах обавештава центар за социјални рад.

Установа је дужна да спроведе дисциплински поступак уколико ученик напусти установу пре покретања или у току вођења поступка.

Васпитно-дисциплинску меру у првом степену изриче дисциплинска комисија.

Васпитно-дисциплински поступак за учињену тежу повреду обавезе ученика, покреће се најкасније у року од осам дана од дана сазнања.

Дисциплинску комисију из става 9. овог члана образује директор установе.

У васпитно-дисциплинском поступку ученик, уз присуство родитеља, односно другог законског заступника, као и сви остали учесници и сведоци, морају бити саслушани и дати писану изјаву.

На одлуку из става 9. овог члана ученик, његов родитељ, односно старатељ има право жалбе у року од три дана од дана пријема одлуке.

По жалби на одлуку дисциплинске комисије из става 9. овог члана одлучује педагошко веће у року од 15 од дана подношења жалбе.

Жалба на одлуку којом је изречена васпитно-дисциплинска мера искључења ученика из установе, одлаже извршење одлуке.

Одлука педагошког већа по жалби је коначна.

Против коначне одлуке из става 16. овог члана ученик има право на судску заштиту у управном спору.

Циљ изрицања васпитно-дисциплинске мере јесте промена понашања ученика, правилан развој личности и социјализација ученика.

Васпитно-дисциплинска мера се изриче ученику за школску годину у којој је учињена повреда обавезе.

Ученику коме је изречена васпитно-дисциплинска мера за тежу повреду обавеза – укор пред искључење из установе, приликом конкурисања у установе ученичког стандарда за наредну школску годину, умањује се укупан број бодова за четири.

Ученику коме је изречена васпитно-дисциплинска мера за тежу повреду обавеза – искључење из установе, умањује се укупан број бодова за пет.

О изреченим васпитно-дисциплинским мерама води се евиденција.

Општим актом установе ближе се уређују нарочито: начин и рокови за вођење васпитно-дисциплинског поступка, састав дисциплинске комисије, односно комисије за накнаду штете, мандат, начин рада и одлучивања и случајеви изузећа члана комисије.”

Члан 12.

У члану 19. став 1. речи: „опоравак, културне, уметничке, спортске и рекреативне активности и информисање” замењују се речима: „додатне активности”.

У ставу 2. тачка 3) реч: „опоравак” замењује се речима: „додатне активности”.

У ставу 3. тачка 2) реч: „опоравак” замењује се речима: „додатне активности”.

У ставу 4. речи: „опоравак ученика” замењују се речима: „додатне активности”.

Члан 13.

Члан 20. мења се и гласи:

„Члан 20.

Дом ученика је установа која обезбеђује смештај, исхрану и васпитни рад са ученицима.

Ученички центар је установа која обезбеђује смештај, исхрану, васпитни рад и одмор са ученицима.

Студентски центар јесте установа која обезбеђује смештај и исхрану студената.

Дом ученика, односно ученички центар, може да обезбеђује смештај и исхрану студената, а студентски центар смештај, исхрану и васпитни рад са ученицима, у оквиру непопуњених смештајних капацитета.

Одлуку из става 4. овог члана доноси управни одбор установе, уз сагласност министра.

Смештај ученика, односно студената у установама из ст. 1-3. овог члана организује се одвојено према полу и узрасту.

Ученицима, односно студентима, који су смештени у установе из ст. 1-3. овог члана обезбеђују се, у складу са могућностима установе, културне, уметничке, спортске и рекреативне активности.”

Члан 14.

У члану 21. став 1. реч: „опоравак” замењује се речима: „додатне активности”.

Члан 15.

У члану 26. став 1. тачка 1) мења се и гласи:

„1) постоји потреба за смештајем и исхраном ученика и студената, односно за одмором и додатним активностима ученика и студената;”.

У ставу 4. после речи: „стандарда,” додају се речи: „односно примену актуелних стандарда,”.

Члан 16.

У члану 30. став 3. мења се и гласи:

„Ако установа не отклони незаконитост у остављеном року, орган надлежан за вршење инспекцијског надзора је овлашћен да донесе решење и изрекне меру којом, до отклањањан незаконитости, установи забрањује обављање делатности.”.

После става 3. додаје се нови став 4. који гласи:

„Ако установа не поступи у складу са решењем и изреченом мером из става 3. овог члана, Министарство ће решењем забранити рад установе и одузеће јој дозволу за рад.”.

Досадашњи став 4. који постаје став 5. мења се и гласи:

„Решење из става 4. овог члана коначно је.”.

Досадашњи ст. 5. и 6. постају ст. 6. и 7.

Члан 17.

У члану 41. став 4. мења се и гласи:

„Основе васпитног програма по прибављеном мишљењу Националног просветног савета доноси министар, у складу са законом којим се уређују основе система образовања и васпитања. ”

У ставу 5. после речи: „задаци,” додаје се реч: „исходи,”.

Члан 18.

У члану 45. став 4. речи: „(педагошка документација)” бришу се.

Став 7. мења се и гласи:

„Установе ученичког и студентског стандарда воде књигу домаћих гостију и књигу страних гостију, у складу са прописом којим се уређују услови за улазак, кретање, боравак и враћање странаца.”

Став 11. мења се и гласи:

„Установе из ст. 3, 6. и 9. овог члана дужне су да евиденцију воде у писменој или електронској форми и да податке уписане у евиденцију, према потреби, достављају министарству.”

Члан 19.

У члану 45б став 1. речи: „опоравак и културне, уметничке, спортске и рекреативне активности и информисање” замењују се речима: „додатне активности”.

Члан 20.

У члану 45е став 2. реч: „опоравак” замењује се речима: „додатне активности”.

Члан 21.

У члану 47. став 2. после речи: „веће” брише се запета, а речи: „као стручни орган” замењују се речима: „и друге стручне органе и тимове”.

Члан 22.

У члану 53. став 2. мења се и гласи:

„За директора установе може бити именовано лице које је стекло високо образовање на студијама другог степена или лице које је стекло високо образовање на основним студијама у трајању од најмање 4 године по прописима који су уређивали високо образовање до 10. септембра 2005. године. ”.

Члан 23.

После члана 59. додаје се нови члан 59а који гласи:

„Члан 59а

У установи директор може образовати следеће тимове:

1) тим за пружање подршке инклузивном образовању ученика;

2) тим за заштиту од дискриминације, насиља, злостављања и занемаривања;

3) тим за самовредновање;

4) тим за обезбеђивање квалитета и развој установе;

5) тим за професионални развој;

6) друге тимове за остваривање одређених задатака, програма или пројеката.”

Члан 24.

У члану 60. став 4. брише се.

Досадашњи став 5. постаје став 4. и мења се и гласи:

„Послове васпитача и стручног сарадника из ст. 1, 2. и 3. овог члана може да обавља лице које је стекло одговарајуће високо образовање на студијама другог степена или лице које је стекло високо образовање на основним студијама на факултету у трајању од најмање четири године, а које је у погледу права која из њега произлазе изједначено са академским називом мастер.”.

Досадашњи ст. 6. и 7. постају ст. 5. и 6.

У досадашњем ставу 8. који постаје став 7. речи: „стручног сарадника – асистента” бришу се.

Члан 25.

После члана 60. додаје се назив члана 60а и члан 60а који гласе:

„Радна места здравствене струке у установама стандарда

Члан 60а

Послове којима се унапређује нега, превентивна – здравствена и социјална заштита у дому ученика, односно ученичком центру, обављају сарадници.

Задатак сарадника јесте да својим знањем, саветодавним и стручним радом обезбеди квалитетније остваривање неге, превентивне – здравствене и социјалне заштите.

Ближе услове у погледу врсте образовања сарадника, као и услове и критеријуме за избор сарадника прописује министар.”

Члан 26.

У члану 61. став 2. мења се и гласи:

„У установи се обезбеђује васпитни рад у току дана, ноћно дежурство или доступност васпитача, односно приправност васпитача.”.

Члан 27.

У члану 65. став 2. после речи: „подаци о” додају се речи: „суспензији и”.

Члан 28.

Назив члана 67. и члан 67. мењају се и гласе:

„Суспензија лиценце васпитачу и стручном   
сараднику

Члан 67.

У току важења, лиценца може да буде суспендована.

Лиценца се суспендује васпитачу и стручном сараднику:

1) који према извештају просветног саветника не остварује образовно-васпитни рад на начин и по поступку којим се омогућава постизање исхода који су прописани у основама васпитног програма;

2) који се према извештају просветног саветника није стручно усавршавао, а просветни саветник у свом извештају утврди да разлози за то нису оправдани.

Установа има обавезу да Министарству достави податке о разлозима за суспензију лиценце васпитача и стручног сарадника одмах, а најкасније у року од три дана од пријема извештаја из става 2. овог члана.

Васпитач и стручни сарадник има право да изјави примедбу министру на извештај просветног саветника из става 2. овог члана, у року од осам дана од дана пријема извештаја.

Министар решењем одлучује о суспензији лиценце у року од осам дана од истека рока за подношење примедбе.

Решење министра о суспензији лиценце коначно је у управном поступку.

Суспензија лиценце траје најдуже шест месеци.

Васпитачу и стручном сараднику коме је суспендована лиценца из разлога наведених у ставу 2. тачка 1) овог члана, укида се суспензија, уколико најкасније у року од шест месеци од достављања решења министра поново положи испит за лиценцу, а ако га не положи, престаје му радни однос.

Док траје суспензија лиценце васпитач присуствује активностима других васпитача које му одређује директор, а стручни сарадник раду стручног сарадника у другој установи коју одреди директор.

Васпитачу и стручном сараднику коме је суспендована лиценца, на основу става 2. тачка 2) овог члана, укида се суспензија ако у року од шест месеци од суспензије достави доказе о одговарајућем стручном усавршавању.

Васпитач и стручни сарадник за време трајања суспензије лиценце остварује право на накнаду плате у висини од 65% плате коју је примио за месец који претходи месецу у коме му је суспендована лиценца.”

Члан 29.

После члана 67. додаје се назив члана 67а и члан 67а који гласе:

„Одузимање лиценце васпитачу и стручном   
сараднику

Члан 67а

Лиценца се одузима васпитачу и стручном сараднику:

1) који је правноснажном пресудом осуђен за кривично дело: насиља у породици, одузимање малолетног лица, запуштање и злостављање малолетног лица или родоскврнуће, примање мита или давање мита, против полне слободе, правног саобраћаја и човечности и других добара заштићених међународним правом, без обзира на изречену кривичну санкцију;

2) на основу правноснажне судске одлуке којом је утврђена законитост решења о престанку радног односа због повреде забране из чл. 36-38. овог закона, односно по истеку рока за судску заштиту;

3) на основу правноснажне судске одлуке којом је утврђена законитост решења о престанку радног односа због повреде забране из чл. 36-38 овог закона учињене други пут, односно по истеку рока за судску заштиту;

4) на основу правноснажне судске одлуке којом је утврђена законитост решења о престанку радног односа због повреде радне обавезе из чл. 36-38. овог закона, односно по истеку рока за судску заштиту;

5) ако одбије вршење спољашњег вредновања рада или стручно-педагошког надзора;

6) коме је суспендована лиценца у складу са чланом 67. овог закона, а стекли су се услови за нову суспензију.

Лиценца се одузима на период од пет година.

Лице коме је одузета лиценца нема право на рад у области образовања и васпитања.

Изузетно од става 2. овог члана, лице коме је одузета лиценца из разлога прописаних у ставу 1. тачка 1) овог члана нема право на њено поновно издавање нити на рад у установи.

Решење министра о одузимању лиценце коначно је у управном поступку.

Одузета лиценца враћа се Министарству преко установе у којој је лице запослено.

Лице коме је одузета лиценца на период од пет година, по истеку тог рока може да поднесе Министарству захтев за поновно полагање испита за лиценцу.

Лице коме је одузета лиценца на период од пет година стиче право да Министарству поднесе захтев за поновно издавање лиценце, уз достављање доказа о положеном испиту из става 7. овог члана.”

Члан 30.

Назив члана 68. и члан 68. мењају се и гласе:

„Стручно усавршавање и професионални развој васпитача и стручног сарадника

Члан 68.

Васпитач и стручни сарадник, са лиценцом и без лиценце, дужан је да се стално стручно усавршава ради успешнијег остваривања и унапређивања васпитно – образовног рада и стицања, односно унапређивања компетенција потребних за рад, у складу са општим принципима и за постизање циљева и исхода из основа васпитног програма.

У току стручног усавршавања васпитач и стручни сарадник може професионално да напредује стицањем звања: педагошки саветник, самостални педагошки саветник, виши педагошки саветник и високи педагошки саветник.

Васпитач и стручни сарадник остварује право на увећану плату за стечено звање.

Васпитач и стручни сарадник има право на одсуство из установе у трајању од три радна дана годишње ради похађања одобреног облика, начина и садржаја стручног усавршавања. Распоред одсуства васпитача и стручног сарадника ради стручног усавршавања планира педагошки колегијум или педагошко веће.

План стручног усавршавања у складу са приоритетима установе ради остваривања циљева васпитања и образовања и стандарда постигнућа и приоритетима министарства, доноси орган управљања установе.

Податке о професионалном развоју васпитач и стручни сарадник чува у мапи професионалног развоја (у даљем тексту: портфолио).

Приоритетне области за период од три године, облике стручног усавршавања, програме и начин организовања сталног стручног усавршавања, услове, орган који одлучује о стицању звања и поступак напредовања, стицање звања у току стручног усавршавања васпитача и стручних сарадника, образац уверења о савладаном програму, садржај портфолија и друга питања од значаја за стручно усавршавање, прописује министар.”

Члан 31.

У члану 69. став 1. после речи: „радни односи,”, додају се речи: „оснивање и рад јавних служби,”.

Члан 32.

После члана 91. додаје се члан 91а који гласи:

„Члан 91а

Ближи услови за рад просветног инспектора прописују се у складу са законом којим се уређује инспекцијски надзор у области образовања и васпитања.”

Члан 33.

У члану 93. став 2. мења се и гласи:

„Просветни саветник:

1) вреднује квалитет рада установе, односно дома ученика на основу утврђених стандарда и остваривања развојног плана;

2) прати поштовање општих принципа и остваривање циљева васпитног рада;

3) саветује и пружа стручну помоћ васпитачу, стручном сараднику и директору ради побољшања квалитета њиховог рада и рада установе;

4) саветује и пружа стручну помоћ установи, односно дому ученика у обезбеђивању заштите ученика и запослених од дискриминације, насиља, злостављања и занемаривања у установи;

5) остварује непосредан увид у рад установе, односно дома ученика, васпитача, стручног сарадника и директора;

6) присуствује спровођењу васпитног рада у установи;

7) процењује испуњеност услова за стицање звања;

8) предлаже установи, министру и надлежним органима предузимање неопходних активности за отклањање недостатака и унапређивање обављања васпитног рада, а уколико утврди неправилности у раду иницира покретање поступка инспекцијског надзора, у складу са законом којим се уређује инспекцијски надзор и законом којим се уређује инспекцијски надзор у области васпитања и образовања.”

Члан 34.

У члану 95. став 1. тачка 10) брише се.

Члан 35.

После члана 96. додаје се члан 96а који гласи:

„Члан 96а

„Новчаном казном од 5.000 до 100.000 динара казниће се за прекршај родитељ, односно други законски заступник ученика, уколико прекрши, односно не испуни обавезе прописане чланом 15а став 1. овог закона.”

Члан 36.

Дом ученика, односно ученички центар дужан је да, у року од шест месеци од доношења основа васпитног програма од стране министра, донесе програм васпитног рада.

Члан 37.

Подзаконски акти који се доносе у складу са одредбама овог закона донеће се у року од шест месеци од дана ступања на снагу овог закона.

Члан 38.

Овај закон ступа на снагу осмог дана од дана објављивања у „Службеном гласнику Републике Србије”.